B4-0879, 0888, 0889, 0893, 0911, 0916 ja 0922/96

Päätöslauselma komission BSE:tä koskevasta tiedotuspolitiikasta vuodesta 1988 lähtien ja sen toteuttamista toimenpiteistä vientikiellon noudattamisen varmistamiseksi ja taudin hävittämiseksi

Euroopan parlamentti, joka

- ottaa huomioon komission puheenjohtajan Santerin ja komission jäsenen Fischlerin 16. heinäkuuta 1996 antamat vastaukset BSE-tautia koskevista päätöksistä,

- ottaa huomioon 14. kesäkuuta 1990 antamansa päätöslauselman BSE-taudista ((EYVL C 175, 16.7.1990, s. 173)), 22. tammikuuta 1993 antamansa päätöslauselman BSE-taudista ((EYVL C 42, 15.2.1993, s. 273)), joka perustui mietintöön A3-0368/92, 28. maaliskuuta 1996 antamansa päätöslauselman BSE- taudista ((EYVL C 117, 22.4.1996, s. 55)) sekä 6. kesäkuuta 1996 antamansa päätöslauselman 3. - 4. kesäkuuta 1996 kokoontuneen maatalousasiain neuvoston BSE:n torjuntatoimenpiteitä koskevien päätösten seurauksista ((Kyseisen päivän istunnon pöytäkirja, osa II, kohta 11)),

A. ottaa huomioon ympäristö-, terveys- ja kuluttajansuojavaliokunnan ja maataloutta ja maaseudun kehittämistä käsittelevän valiokunnan 24. - 25. kesäkuuta 1996 pitämän julkisen kuulemistilaisuuden tulokset ja sen, että komissio ei ole vielä vastannut kaikkiin Euroopan parlamentin esittämiin vaatimuksiin,

B. ottaa huomioon BSE-kriisin nykyiset katastrofaaliset vaikutukset, jotka käyvät päivä päivältä monimutkaisemmiksi ja saavat uusia ulottuvuuksia, ja että tämä kriisi on johtanut suuren yleisön luottamuksen häviämiseen elintarvikealaa kohtaan, mutta myös niitä viranomaisia ja poliitikkoja kohtaan, jotka ovat vastuussa kriisin hallinnasta sekä Euroopan tasolla että kansallisella tasolla,

C. ottaa huomioon sanomalehdissä viime aikoina julkaistut erilaiset raportit BSE:stä ja mahdolliset päätökset EU:n kuluttajille suunnatun tiedotuspolitiikan näkökohdista sekä mahdollisuuden Yhdistyneelle kuningaskunnalle asetetun naudanlihan vientikiellon rikkomisesta;

1. Arvostelee komission joidenkin osastojen ja jäsenvaltioiden ilmeisen haluttomuuden käsitellä BSE-kriisiä avoimesti sen syntyvaiheissa; on sitä mieltä, että on tehtävä kaikki tehtävissä oleva Euroopan toimielinten maineen parantamiseksi; niitä syytetään usein niiden päätöksentekomenettelyjen avoimuuden puutteesta ja etääntymisestä Euroopan kansalaisten todellisista huolista;

2. On huolestunut siitä, että lehdistössä julkaistusta komission sisäisestä asiakirjasta käy ilmi komission epäonnistuminen velvollisuudessaan antaa asianmukaisia tietoja BSE-tautiin liittyvistä vaaroista ja siitä, että se on jopa saattanut kannustaa erästä jäsenvaltiota lopettamaan tutkimustulostensa julkaisemisen;

3. Pyytää julkista tutkimusta kaikista niistä toimista, jotka komissio ja muut EU-viranomaiset ovat toteuttaneet sen jälkeen, kun BSE ensimmäisen kerran todettiin 1980-luvulla; tutkimuksessa on selvitettävä kaikki väärien tietojen antaminen tai tietojen salaaminen, ja tutkimuksen tuloksista on tiedotettava Euroopan parlamentille;

4. Korostaa, että tätä tautia ei voida hävittää niin kauan, kun sisämarkkinoiden toiminta sekä Euroopan unionissa että sen ulkopuolella asetetaan etusijalle elävien ihmisten terveyden ja elämän suojeluun nähden;

5. Pyytää komissiota näin ollen harkitsemaan uudelleen nykyistä sisäistä organisaatioitaan tehokkuutensa parantamiseksi ja tiukemman valvonnan käyttöönottamiseksi elintarviketuotteiden turvallisuuden, kuluttajansuojan ja kansanterveyden osalta läheisessä yhteistyössä jäsenvaltioiden toimivaltaisten viranomaisten kanssa;

6. Vaatii komissiolta hätätoimenpiteitä, joissa määrätään esimerkinomaisia rangaistuksia taloudellisille toimijoille, jotka syyllistyvät petoksiin ja sellaiseen laittomaan kauppaan, joka mahdollistaa Yhdistyneestä kuningaskunnasta peräisin olevaa naudanlihaa koskevan vientikiellon kiertämisen;

7. Kiinnittää komission huomion siihen, että Euroopan parlamentti varaa itselleen oikeuden tutkia esitettyjä väitteitä tällä alueella tapahtuneista säännönvastaisuuksista sekä yhteisön että kansallisella tasolla sekä perustaa tutkimusvaliokunta;

8. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden parlamenteille.